ಇತ್ತೀಚಿನ ಸಂಶೋಧನೆಯ ಅನುಸಾರ, ಮೇಲ್ಭಾಗದ ಬೆಲ್ವೆಡೆರೆಯ ನಿರ್ಮಾಣವು ೧೭೧೭ರಷ್ಟು ಮುಂಚೆಯೇ ಪ್ರಾರಂಭವಾಯಿತು. ೧೭೧೮ರ ಬೇಸಿಗೆಯಲ್ಲಿ, ರಾಜಕುಮಾರ ಯುಜೀನ್‌ ಬೆಲ್‌ಗ್ರೇಡ್‌ನಿಂದ ತನ್ನ ಸೇವಕ ಬೆನೆಡೆಟ್ಟಿಗೆ ಕಳಿಸಿದ ಅರಮನೆಯ ಕುರಿತಾದ ಕಾರ್ಯದ ಪ್ರಗತಿಯನ್ನು ವಿವರಿಸುವ ಎರಡು ಪತ್ರಗಳ ನೆರವಿನಿಂದ ಈ ದಿನಾಂಕವನ್ನು ನಾವು ಖಚಿತವಾಗಿ ನಿರೂಪಿಸಬಹುದು. ೧೭೧೯ರ ಅಕ್ಟೋಬರ್‌ ೨ರ ವೇಳೆ ನಿರ್ಮಾಣವು ಬಹಳಷ್ಟು ಮುಂದುವರಿದಿತ್ತು ಮತ್ತು ಈ ಸಂದರ್ಭದಲ್ಲಿ ಟರ್ಕಿಷ್‌ ರಾಯಭಾರಿ ಇಬ್ರಾಹಿಂ ಪಾಷಾನನ್ನು ಎದುರುಗೊಳ್ಳುವಲ್ಲಿ ರಾಜಕುಮಾರ ಸಮರ್ಥನಾಗಿದ್ದ. ಇದರಿಂದ ತಿಳಿದುಬರುವ ಮಾಹಿತಿಯ ಅನುಸಾರ, ಹಿಂದೆ ಅಂದುಕೊಂಡದಕ್ಕಿಂತ ಮುಂಚಿತವಾಗಿ ಒಳಾಂಗಣದ ಅಲಂಕರಣವೂ ಸಹ ಆರಂಭವಾಗಿದ್ದಿರಬೇಕು. ಅಂದರೆ, ೧೭೧೮ರಷ್ಟು ಮುಂಚಿತವಾಗಿ ಕಾರ್ಯವು ಆರಂಭವಾಯಿತು ಎಂಬ ಅಂಶವನ್ನು ರಾಜಕುಮಾರ ಯುಜೀನ್‌ನ ವ್ಯಾಪಕವಾದ ಪತ್ರವ್ಯವಹಾರದಿಂದ ನಿಶ್ಚಯವಾಗಿ ತೀರ್ಮಾನಿಸಲು ಸಾಧ್ಯವಿದೆ. ಅರಮನೆಯ ಖಾಸಗಿ ಪೂಜಾಮಂದಿರಕ್ಕೆ ಸಂಬಂಧಿಸಿದ ಹಿಂದೆರೆ ಹಾಗೂ ಬಂಗಾರದ ಕೋಣೆಯಲ್ಲಿನ ಒಳಮಾಳಿಗೆಯ ಹಸಿಚಿತ್ರ ಈ ಎರಡನ್ನೂ ಕಾರ್ಯರೂಪಕ್ಕೆ ತರುವ ಸಲುವಾಗಿ ೧೭೧೯ರಲ್ಲಿ ಅವನು ನೇಪಲ್ಸ್‌ ನಗರದ ವರ್ಣಚಿತ್ರ ಕಲಾವಿದ ಫ್ರಾನ್ಸೆಸ್ಕೊ ಸೊಲಿಮೆನಾ ಎಂಬಾತನನ್ನು ನಿಯೋಜಿಸಿದ. ಅದೇ ವರ್ಷದಲ್ಲಿ, ಅಮೃತಶಿಲೆಯ ಭವನದಲ್ಲಿ ಪ್ರಾತಿಭಾಸಿಕವಾದ ಭ್ರಮಾತ್ಮಕ ವಾಸ್ತುಶಿಲ್ಪದ ವರ್ಣಚಿತ್ರಕಲೆಯನ್ನು ಕಾರ್ಯರೂಪಕ್ಕೆ ತರುವ ದೃಷ್ಟಿಯಿಂದ ಗೇಂಟ್ಯಾನೊ ಫ್ಯಾಂಟಿಯನ್ನು ನಿಯೋಜಿಸಲಾಯಿತು. ಅಮೃತಶಿಲೆಯ ಭವನದಲ್ಲಿನ ಒಳಮಾಳಿಗೆಯ ಹಸಿಚಿತ್ರವನ್ನು ರೂಪಿಸುವ ಕಾರ್ಯಭಾರವನ್ನು ೧೭೨೦ರಲ್ಲಿ ಕಾರ್ಲೋ ಕಾರ್ಲೋನ್‌ ಎಂಬಾತನಿಗೆ ವಹಿಸಲಾಯಿತು. ಈ ಕಾರ್ಯವು ೧೭೨೧-೨೩ರ ಅವಧಿಯಲ್ಲಿ ನೆರವೇರಿತು.
ಸದರಿ ಭವ್ಯವಾದ ಕಟ್ಟಡವು ೧೭೨೩ರಲ್ಲಿ ಸಂಪೂರ್ಣಗೊಂಡಿತು. ಆದಾಗ್ಯೂ, ರಾಚನಿಕ ಸಮಸ್ಯೆಗಳ ಕಾರಣದಿಂದಾಗಿ ಸಾಲಾ ಟೆರೆನಾ ಕಟ್ಟಡವು ಕುಸಿಯುವ ಅಪಾಯವನ್ನು ಎದುರಿಸಿತು. ಆದ್ದರಿಂದ, ನಾಲ್ಕು ಮುಖ್ಯಾಧಾರದ (ಬಲುಭಾರವನ್ನು ಹೊರಬಲ್ಲ) ಸ್ತಂಭಗಳಿಂದ ಬೆಂಬಲಿಸಲ್ಪಟ್ಟ ಗುಮ್ಮಟ ಚಾವಣಿಯುಳ್ಳ ಒಳಮಾಳಿಗೆಯೊಂದನ್ನು ೧೭೩೨-೩೩ರ ಚಳಿಗಾಲದಲ್ಲಿ ಹಿಲ್ಡ್‌ಬ್ರಾಂಟ್‌ ಅಳವಡಿಸಬೇಕಾಗಿ ಬಂತು. ಇದರಿಂದಾಗಿ ಸದರಿ ಕೋಣೆಗೆ ಅದರ ಈಗಿನ ಚಹರೆಯು ಲಭ್ಯವಾಗಿದೆ ಎನ್ನಬಹುದು. ಅರಮನೆ ಸಂಕೀರ್ಣದ ಒಳಾಂಗಣ ಹಾಗೂ ಭೂದೃಶ್ಯದ ವಾಸ್ತುಶೈಲಿಯ ಲಕ್ಷಣಗಳ ಕುರಿತಾಗಿ ಇಂದು ನಮಗೆ ಇಷ್ಟೊಂದು ಚೆನ್ನಾಗಿ ಮಾಹಿತಿ ನೀಡಲ್ಪಟ್ಟಿದೆಯೆಂದರೆ, ಅದಕ್ಕೆ ಸಾಲೋಮನ್‌ ಕ್ಲೆಯ್ನರ್‌ನ ನಕಾಸೆ ಕೆತ್ತನೆಗಳಿಗೆ ಕನಿಷ್ಟಪಕ್ಷ ಕೊಂಚಮಟ್ಟಿಗಾದರೂ ಧನ್ಯವಾದಗಳನ್ನು ಅರ್ಪಿಸಬೇಕಾಗುತ್ತದೆ. ಮೈನ್ಜ್‌ ಚುನಾಯಕನ ಆಸ್ಥಾನಕ್ಕೆ ಸೇರಿದ್ದ ಎಂಜಿನಿಯರ್‌, ಒಟ್ಟು ತೊಂಬತ್ತು ಫಲಕಗಳನ್ನು ಒಳಗೊಂಡಿರುವ ಹತ್ತು-ಭಾಗಗಳ ಪ್ರಕಟಣೆಯೊಂದನ್ನು ೧೭೩೧ ಮತ್ತು ೧೭೪೦ರ ನಡುವೆ ರೂಪಿಸಿದ. "ವುಂಡರ್‌ ವೂರ್ಡಿಗೆಸ್‌ ಕ್ರೀಗ್ಸ್‌- ಅಂಡ್‌ ಸೀಗ್ಸ್‌-ಲಾಗರ್‌ ಡೆಬ್‌ ಯೂನಿವರ್ಗ್ಲೆಕ್ಲಿಕೆನ್‌ ಹೆಲ್ಡನ್ಸ್‌ ಜೀಟೆನ್‌ ಯೂಜೆನಿ ಫ್ರಾನ್ಸಿಸಿ ಹೆರ್ಟೋಜೆನ್‌ ಝು ಸ್ಯಾವೋಯೆನ್‌ ಅಂಡ್‌ ಪೈಮಾಂಟ್‌" (ಸೆವಾಯ್‌‌ ಮತ್ತು ಪೀಡ್‌ಮಾಂಡ್‌ನ ಡ್ಯೂಕ್‌ ಆಗಿರುವ ನಮ್ಮ ಯುಗದ ಪರಮೋಚ್ಚ ನಾಯಕ ಯುಜೀನ್‌ ಫ್ರಾನ್ಸಿಸ್‌ನ ಆಶ್ಚರ್ಯಕರ ಯುದ್ಧ ಮತ್ತು ವಿಜಯ ಶಿಬಿರ ಹೂಡಿಸುವಿಕೆ‌) ಎಂಬ ಶೀರ್ಷಿಕೆಯುಳ್ಳ ಈ ಕೃತಿಯು ಬೆಲ್ವೆಡೆರೆ ಸಂಕೀರ್ಣದ ಸ್ಥಿತಿಯ ಕುರಿತಾಗಿ ಕರಾರುವಾಕ್ಕಾದ ವಿವರಗಳಲ್ಲಿ ಆಧಾರಗಳನ್ನು ಒದಗಿಸಿತು.

ಮೇಲ್ಭಾಗದ ಬೆಲ್ವೆಡೆರೆ
ರಾಜಕುಮಾರ ಯುಜೀನ್‌ನ ಸಾವಿನ ನಂತರದಲ್ಲಿ ಬೆಲ್ವೆಡೆರೆ
೧ನೇ ಮತ್ತು ೨ನೇ ಗಣತಂತ್ರದ ಸಂದರ್ಭದಲ್ಲಿ ಬೆಲ್ವೆಡೆರೆ
ಕೆಳಭಾಗದ ಬೆಲ್ವೆಡೆರೆ